
„Ideas move the world, not know-how.”
/Jan Paulsson/
I. Bevezetés
Egy német és egy brazil fél között nemzetközi kereskedelmi választottbírósági eljárás zajlott le, amelynek a székhelye X országban volt. A német fél elvesztette a választottbírósági eljárást. Ezt követően X nemzeti bírósága előtt érvénytelenítési pert indított, amelyben a bíróság helyt adott a keresetének, és érvénytelenítette a választottbírósági ítéletet. A brazil fél azonban elégedett volt a választottbírósági eljárás eredményével, így nem akarta annyiban hagyni a kérdést, és úgy döntött, hogy Y országban megpróbálkozik a választottbírósági ítélet végrehajtásával, ezen kívül Z országban pedig egy folyamatban levő perben szeretett volna az ítélet res iudicata hatására hivatkozni. Ebben az esetben vajon végleg fellélegezhet-e a német fél, és vajon van-e még reménye a brazilnak? Titkon egyébként mindketten abban bíznak, hogy nem lehet itt semmi gond, hiszen X, Y és Z is ratifikálta a New York-i Egyezményt. Jogi képviselő legyen a talpán, aki ebben a helyzetben, anélkül, hogy pontosan tudná, hogy X, Y és Z milyen országokat jelölnek, tanácsot mer adni a feleknek. A New York-i Egyezmény által zászlóra tűzött harmonizáció ellenére ugyanis, egyes fontos különbözőségek még mindig jelen vannak az államok nemzetközi választottbíráskodási gyakorlatában. 

Jelen dolgozat az egyik ilyen, az államok gyakorlatában a mai napig jelenlévő különbözőséget, az érvénytelenített választottbírósági ítéletek végrehajthatóságának ellentmondásos megítélését vizsgálja. A dolgozat íve a probléma empirikusan érzékelhető felszínétől halad annak valódi eredője felé, majd ezt feltárva próbál olyan megoldási javaslatokat nyújtani, amelyek visszahatnak a felszínre. A probléma empirikusan először érzékelhető rétege az államok gyakorlatának diverzitása. A fenti példára visszautalva ez azt jelenti, hogy korántsem mindegy, hogy X, Y és Z mely részes államokat rejtik, mert attól függően, hogy az adott állam milyen gyakorlatot követ, elképzelhető, hogy Y és Z is megtagadja a végrehajtást és az elismerést az X államban történt érvénytelenítésre hivatkozva, miközben ennek az ellenkezője, azaz az is lehetséges, hogy mindkét állam figyelmen kívül hagyja X állam döntését, és érvényt ad a választottbírósági ítéletnek. Ebben az esetben azonban semmi sem tarthatja vissza a német felet attól, hogy új választottbírósági eljárást kezdeményezzen X államban. Végezetül az sem kizárt, hogy a választottbírósági ítélet Mátyás király meséjébe illő jelleget ölt, és Y országban lesz is, míg Z országban nem is.

Az államok diverz gyakorlatának feltárását követően a dolgozat a diverzitás jogi hátterét vizsgálja. Amennyiben egy harmonizált jogi közeget tételezünk, amelyben a nemzetközi válaszottbírósági ítéletek valóban nemzetközi jelleggel bírnak, a gyakorlatnak az előbb bemutatott sokszínűségéből automatikusan arra lehetne következtetni, hogy valamely államok jogszerűen, míg mások a nemzetközi kötelezettségeiket megszegve járnak el. A valódi helyzet azonban ennél összetettebb. A diverzitás nem képezhető le a jogszerű – jogszerűtlen dichotómiában, annak magyarázata a különböző jogértelmezésekben rejlik. Egyik állam sem szegi tehát meg a New York-i Egyezményt, csak máshogy értelmezi azt.

Az állami gyakorlat és annak jogi kontextusa azonban csak okozatok. Az ok a választottbíráskodás természetéről alkotott eltérő felfogásokban keresendő. Paulsson találóan mutat rá, hogy a „választottbíráskodás nagy paradoxona abban rejlik, hogy pont azoknak a közhatalmi szerveknek a támogatását igényli, amelyektől szabadulni próbál.”
 Az egyik eklatáns példája a támogatás igénylésének maga az a ma már oly természetesnek tűnő elvárás, hogy a választottbírósági eljárás eredményeként megszülető ítéleteket az állami bíróság hajtsa végre. A nagy paradoxon feloldására temérdek kísérlet történt, a jelen dolgozat ezeket az elméleti fejtegetéseket három paradigma köré csoportosítja, majd feltárja, hogy az egyes paradigmák milyen különböző modelleket állítanak fel a gyakorlat diverzitásának és a jogi szabályozás ellentmondó interpretációinak magyarázatára.

Az okozatok leírását és az okok feltárását követően a dolgozat a különböző gyakorlatok és az azokat tápláló elméleti megfontolások értékelésére vállalkozik. A normatív megközelítés abból a két premisszából indul ki, hogy (i) a választottbírósági ítéletek érvénytelenítésének jogintézményére szükség van, annak lehetőségétől a felek nem foszthatóak meg, kivéve, ha szerződésükben előzetesen lemondanak az érvénytelenítés elméleti lehetőségéről is, valamint (ii) az érvénytelenített választottbírósági ítéletek nem hajthatóak végre. Ez a két alapvetés számos érvvel igazolható, többek között például azzal, hogy érvénytelenítési lehetőség hiányában a felek nem tudnának véglegesen megszabadulni egy olyan ítélettől sem, amely alapvető eljárási garanciákat súlyosan sért, továbbá annak ellenére, hogy az ítélet komoly hiányosságoktól szenved, a vesztes fél arra kényszerülne, hogy véget nem érően kifogásokat nyújtson be minden olyan fórum előtt, ahol a másik fél megpróbálkozik a végrehajtással. A (ii) premissza tulajdonképpen az (i) alapvetés garanciájaként szolgál, valamint az azon párhuzamos valóságokból fakadó káoszt előzi meg, amelyeket az érvénytelenített ítélet helyébe lépő új ítélet és a továbbélő érvénytelenített ítélet kettőssége (vagy akár sokasága) szülne.

A dolgozat amellett foglal állást, hogy a két lefektetett premissza dogmatikailag következetesen csak úgy egyeztethető össze, hogy vagy a székhely államnak van joga az erga omnes hatályú érvénytelenítésre, vagy pedig egy erre a célra létrehozott nemzetközi intézménynek (bíróságnak). A két lehetőség vizsgálatát a dolgozat egy új paradigmába helyezi, amely a nemzetközi kereskedelmi választottbíráskodás természetét a nemzeti kereskedelmi és a nemzetközi közjogi választottbíráskodás viszonyrendszerében elemzi. A dolgozat arra a következtetésre jut, hogy amennyiben a nemzetközi kereskedelmi választottbíráskodást a nemzeti választottbíráskodással hasonlatosnak tekintjük, úgy azt abban a kontextusban kell vizsgálnunk, hogy a székhely megjelölésével a felek az adott állam kizárólagos joghatóságát kötötték ki, majd a választottbírósági klauzulával kiszerződtek az állam bírósági rendszere alól. Ha azonban a nemzetközi kereskedelmi választottbíráskodást a nemzetközi közjogi választottbíráskodással hasonló természetűnek tételezzük, akkor azt egy sui generis jogintézményként kell felfognunk, amely fölött kontrollt csak egy nemzetközi intézményrendszer gyakorolhat.
II. Első kérdés – Végrehajthatóak-e az érvénytelenített választottbírósgi ítéletek?
1 Válaszkeresés első útja – állami gyakorlatok

Az érvénytelenített nemzetközi kereskedelmi választottbírósági ítéletek végrehajthatóságával kapcsolatos kérdésre a választ evidensnek tűnik először a vonatkozó állami gyakorlatok feltárásán és vizsgálatán keresztül keresni.
A székhely államának bírósága által érvénytelenített választottbírósági ítéletek elismerésével, illetve végrehajtásával
 kapcsolatos állami gyakorlat diverz képet mutat.
Vannak olyan államok
, amelyek az érvénytelenített választottbírósági ítéleteket nem hajtják végre, csak és kizárólag az olyan nagyon szélsőséges esetekben, amikor az érvénytelenítés iránt zajló bírósági eljárás olyan jelentős hibától szenved (például egyértelmű korrupció) amelynek következtében az alapvetően ellentétes a végrehajtás államának közrendjével.

Ezt a gyakorlatot követi például az utóbbi 15 évben az Amerikai Egyesült Államok.
 Az érvénytelenített választottbírósági ítélet elismerését megtagadó legjelentősebb amerikai esetek a Baker Marine, a Spier és a TermoRio ügyek voltak.
 A TermoRio ügyben – amikor egy Kolumbiában érvénytelenített választottbírósági ítélet végrehajtását kérték az amerikai bíróságtól – a Kerületi Bíróság kimondta, hogy „a felperesek nem kérhetik a választottbírósági ítéletük végrehajtását, kivéve, ha a kolumbiai bíróságok döntése amerikai közrendet sért.”
 Ezt a Fellebbviteli Bíróság is megerősítette, amikor kijelentette, hogy „egy választottbírósági ítélet nem hajtható végre a többi [New York-i Egyezményben
 részes] szerződő államban, ha azt az ítélet meghozatalának helye szerinti állam hatóságai jogszerűen érvénytelenítették.”

Hasonló gyakorlatot követnek a német bíróságok is. A rostocki
 és a drezdai
 Oberlandesgericht is alapította már a választottbírósági ítélet elismerésének megtagadását arra, hogy a választottbírósági ítéletet a székhely államában érvénytelenítették.
Az olasz Polgári eljárásjogi törvénykönyv alapján a választottbírósági ítélet érvénytelenítése esetén az olasz bíróságoknak is kötelező megtagadnia a választottbírósági ítélet végrehajtását.

Hagyományosan az angol bíróságok is elutasítják az érvénytelenített választottbírósági ítéletek végrehajtását.

Az államok egy másik csoportja szerint az érvénytelenített külföldi választottbírósági ítéletek elismerése kapcsán az vizsgálandó, hogy az érvénytelenítő bírósági ítéletet milyen okokra alapították. Azon államok bíróságai, amelyek ezt a gyakorlatot követik, csak abban az esetben tagadják meg a választottbírósági ítélet elismerését, ha az érvénytelenítés alapjául szolgáló okok a végrehajtó állam jogrendje szerint egyébként is megtagadási oknak minősülnének. Ezt a felfogást teszi kötelezővé az Európai Egyezmény
 a részes tagállamok számára, amikor is előírja, hogy a hatálya alá tartozó ügyekben az államok az érvénytelenített választottbírósági ítélet elismerését csak a IX. cikkben meghatározott okokból történő érvénytelenítés esetén tagadhatják meg.
 Ezek az okok lényegében megegyeznek a New York-i Egyezmény V. cikk 1. bekezdés a)–d) pontjaiban felsorolt megtagadási okokkal.

Az Európai Egyezmény ezen rendelkezésére alapítva ismert el az osztrák Oberster Gerichtshof egy Szlovéniában, a székhely államában közrendbe ütközés miatt érvénytelenített választottbírósági ítéletet.

A harmadik megközelítés szerint semmilyen akadálya sincsen annak, hogy egy a székhely államában érvénytelenített választottbírósági ítéletet egy másik államban elismerjenek, illetve végrehajtsanak. Az ezt a felfogást valló államok gyakorlata szerint az érvénytelenítő ítélet legfelljebb úgy tekintendő mint egy külföldi bírósági ítélet, amelynek semmilyen hatása nincsen a választottbírósági ítéletre, illetve az államoknak a New York-i Egyezményből fakadó, a külföldi választottbírósági ítélet végrehajtását előíró kötelességére.
A francia bíróságok már régóta úgy tartják, hogy a választottbíróság székhelyén érvénytelenített választottbírósági ítélet elismerhető Franciaországban.
 1984-ben a Norsolor ügyben
 a Semmítőszék megváltoztatta a Fellebbviteli Bíróság azon határozatát, amely New York-i Egyezmény V. cikk 1. bekezdés e) pontjára (amely lehetőséget ad az elismerés és a végrehajtás megtagadására, amennyiben a választottbírósági ítéletet érvénytelenítették) alapította egy Ausztriában érvénytelenített választottbírósági ítélet elismerésének megtagadását.
 A Semmítőszék az Egyezmény VII. cikkének felhatalmazása alapján a végrehajtást kérőre kedvezőbb feltételeket megállapító francia nemzeti jogot, azaz az akkor hatályos új Polgári Ejárásjogi Törvénykönyv 1502 cikkét tekintette irányadónak, és arra utasította az elsőfokú bíróságot, hogy állapítsa meg, hogy a választottbírósági ítélet végrehajtható-e e cikk alapján
. Az osztrák Oberster Gerichtshof végül hatályon kívül helyezte a választottbírósági ítéletet érvénytelenítő alsóbbfokú osztrák bírósági határozatokat, így a francia elsőfokú új eljárás a kérdésben relevanciáját vesztette. A francia Semmisítőszék később egy Lengyelországban felfüggesztett hatályú választottbírósági ítélet elismerésével kapcsolatban kifejtette, hogy mivel mindkét érintett állam részese a New York-i Egyezmények, amelynek VII. cikke a végrehajtást kérő szempontjából a végrehajtó államnak az Egyezményhez képest kedvezőbb nemzeti joga alkalmazását írja elő, „a francia bíróság nem tagadhatja meg egy olyan választottbírósági ítélet végrehajtását, amelyet a származási ország hatáskörrel rendelkező hatósága felfüggesztett vagy érvénytelenített, ha a végrehajtás elleni kifogási ok […] nem szerepel az [Eljárásjogi Törvénykönyv] 1502. cikkben felsorolt okok között.
” A francia bíróságok később a Hilmarton ügyben és a Chromalloy ügyben is megerősítették a fenti érvelést, és ezt követően konzekvensen tartották magukat az itt lefektetett elvekhez, azaz ahhoz, hogy teljes mértékben figyelmen kívül hagyják a külföldi bíróságok érvénytelenítő ítéleteit.
Hollandiában
 és a fentebb említett hagyományos felfogás ellenére a legutóbbi időkben Angliában
 is találunk hasonló érvelésen nyugvó ítéletet. Korábban az amerikai bíróságnak a Chromalloy ügyben hozott ítélete nyomán az Egyesült Államokban is úgy tűnt, hogy olyan gyakorlat alakul ki, amely lehetővé teszi az érvénytelenített választottbírósági ítéletek végrehajtását.
 A fentebb részletezett ügyekben azonban az amerikai bíróságok láthatóan eltávolodtak ettől a felfogástól.
Az állami gyakorlat rövid ismertetéséből jól látszik, hogy az érvénytelenített ítéletek végrehajthatóságának kérdésére az államok gyakorlata nem szolgál egyértelmű válasszal. A gyakorlat diverzitásából fakadóan ugyanis minden elképzelhető válaszlehetőség (a végrehajtás megtagadása, mérlegelés, az érvénytelenítés tényének figyelmen kívül hagyása) megjelenik a palettán. A megoldást tehát másik úton kell keresni.
2 Válaszkeresés második útja – jogi háttér
A megoldáskeresés másik útjaként adódik az érvénytelenített nemzetközi kereskedelmi választottbírósági ítéletek végrehajthatóságra vonatkozó jogi szabályozás vizsgálata. Elképzelhető ugyanis, hogy a jogi vizsgálat arra az eredményre vezet, hogy a különböző létező állami gyakorlatok közül csak egy minősül jogszerűnek, ami azt jelenteni, hogy normatív szinten létezik határozott és egyértelmű válasz az érvénytelenített ítéletek végrehajtásával kapcsolatos vizsgálati kérdésre.
A következőkben tehát a nemzetközi kereskedelmi választottbírsági ítéletek érvénytelenítésének, és az érvénytelenített ítéletek végrehajthatóságának vagy végre nem hajthatóságának jogi hátterét ismertetjük, és azt vizsgáljuk, hogy a jogi elemzés eredményeként adható-e egyértelmű válasz az érvénytelenített választottbírósági ítéletek végrehajthatóságát vizsgáló kérdésre.
A nemzetközi választottbírósági ítéletek érvénytelenítésével és az érvénytelenítést követő végrehajtás lehetőségével kapcsolatos jogi háttér vizsgálata során a nemzetközi jogi instrumentumok közül a New York-i Egyezmény és az Európai Egyezmény, az államok további jogi harmonizációját sarkalló eszközök közül pedig az UNCITRAL modelltörvény
 vonatkozó részeit kell megvizsgálni. Ezen kívül a New York-i Egyezmény szabályozási rendszeréből és abból a tényből fakadóan, hogy a nemzetközi választottbírósági ítéletek érvénytelenítésére eddig még nem született olyan átfogó, kötelező nemzetközi jogi norma
, mint a külföldi választottbírósági határozatok elismerésének és végrehajtásának témakörében a New York-i Egyezmény, az egyes államok nemzeti jogának vonatkozó előírásaira is utalást kell tenni.
Az érvénytelenített választottbírósági ítéletek végrehajtására vonatkozó jogi szabályozás elemzése előtt szükségszerűen ki kell térni az érvénytelenítés jogi hátterének ismertetésére, enélkül ugyanis az érvénytelenített választottbírósági ítéletekről mondottak a levegőben lógnának.
2.1 A nemzetközi kereskedelmi választottbírósági ítéletek érvénytelenítésének jogi háttere
A nemzetközi választottbírósági ítéletek érvénytelenítésével kapcsolatban két alapvető kérdést kell megvizsgálni. Egyrészt azt, hogy mely állam vagy államok bíróságai jogosultak a választottbírósági ítélet érvénytelenítésére, másrészt pedig azt, hogy milyen okokra hivatkozva történhet az érvénytelenítés.
Az első kérdés, azaz az államok érvénytelenítéssel kapcsolatos jogosultságainak vizsgálata során annak ellenére a New York-i Egyezményből kell kiindulnunk, hogy az nem tartalmaz kifejezetten az érvénytelenítéssel foglalkozó rendelkezéseket. Az V. cikk 1. bekezdés e) pontjából ugyanis közvetetten kikövetkeztethető, hogy az az állam jogosult az érvénytelenítésre, amelyben, vagy amely jogának alkalmazásával az ítéletet hozták.

Annak a kérdésnek a vizsgálata, hogy melyik állam az, amely jogának alkalmazásával az ítéletet hozták, túlmutat a jelen dolgozat keretein
, azzal kapcsolatban azonban, hogy melyik az az állam, amelyikben az ítéletet hozták, megjegyezzük, hogy ez a fordulat a választottbíráskodás székhelyének, más néven fórumának államára utal, nem pedig arra az államra, amelynek területén a tárgyalások, illetve a tanúkihallgatások zajlottak
, ez utóbbi helyszínnek ugyanis nincsen jogi relevanciája.
A második megválaszolandó kérdésre, azaz az érvénytelenítés lehetséges okaira még közvetett utalást sem találunk a New York-i Egyezményben.
 Az Európai Egyezmény IX. cikke ugyan nevesít néhány érvénytelenítési okot, ez a lista azonban semmilyen kötelezettséget nem jelent az Egyezmény részes államainak jogalkotására nézve.
 Kötelező erejű nemzetközi egyezmény hiányában tehát az érvénytelenítési okok kérdésének rendezése a nemzeti jogok feladata. Annak érdekében azonban, hogy a nemzeti jogok szintjén történő szabályozás se eredményezzen kiismerhetetlen káoszt, az UNCITRAL modelltörvény az érvénytelenítési okok területén is törekszik a harmonizáció előmozdítására. Az UNCITRAL modelltörvény 4+2 okot sorol fel, amelyből a négy objektív ok megegyezik a New York-i Egyezmény V. cikk 1. bekezdés a)–d)pontjaiban felsorolt okokkal, a két extra ok pedig szubjektívnek tekinthető olyan értelemben, hogy az közvetlenül az érvénytelenítésre jogosult ország nemzeti jogához kapcsolódik. Azt azonban látni kell, hogy az UNCITRAL modelltörvényben felsorolt okok sem minimum, sem maximum harmonizációt nem valósítanak meg, azok csupán ajánlásjellegűek.
A nemzeti jogok részletes vizsgálatába e helyütt nem bocsátkozunk, annyit azonban érdemes megjegyezni, hogy a nemzeti jogok diverzitása nem merül ki az érvénytelenítési okok sokféleségében, mert vannak például olyan államok is, amelyek a semmilyen nemzeti kapcsolódó elemet nem tartalmazó választottbírósági eljárás esetén megengedik, hogy a felek megállapodjanak abban, hogy az érvénytelenítés lehetőségét teljesen kizárják. Ezt a gyakorlatot követi például Belgium
, Svédország
, Svájc
, Tunézia

2.2 Az érvénytelenített nemzetközi kereskedelmi választottbírósági ítéletek végrehajthatóságának jogi háttere
Az érvénytelenítés szabályainak rövid ismertetése után térjünk vissza az érvénytelenített választottbírósági ítéletek végrehajthatóságával kapcsolatos elemzésére. A vizsgálat a New York-i Egyezmények a külföldi választottbírósági ítéletek végrehajtásának lehetséges megtagadási okait tartalmazó V. cikkének a választottbírósági ítélet érvénytelenítettségére alapított megtagadási okot kimondó 1. bekezdés e) pontjának, valamint a „legkedvezőbb jog klauzulát” a New York-i Egyezmény rendszerébe beemelő VII. cikk értelmezésére fókuszál. Az elemzés célja, mint arra már fentebb utaltunk, annak a kiderítése, hogy normatív szinten létezik-e egyértelmű válasz az érvénytelenített választottbírósági ítéletek végrehajthatóságával kapcsolatos kérdésre.
A New York-i Egyezmény V. cikk 1. bekezdésének e) pontjának egyik értelmezése szerint
 a normatív szinten létező válasz az, hogy a választottbírósági ítélet végrehajtását kötelező megtagadni, amennyiben az e) pontban felsorolt három konjunktív feltétel teljesül. E három feltétel megköveteli, hogy (i) az ítélet előzőleg érvénytelenítésre kerüljön, (ii) az illetékes hatóság által (iii) abban az országban, ahol a határozatot hozták. Eszerint az értelmezés szerint tehát kizárólag azok az államok járnak el jogszerűen, amelyek megtagadják az érvénytelenített választottbírósági ítéletek végrehajtását.
A New York-i Egyezmény ugyanezen pontjának másik értelmezése szerint
 az elismerés, illetve a végrehajtás megtagadása nem kötelező még abban az esetben sem, ha annak az országnak az illetékes hatósága, amelyben határozatot hozták, érvénytelenítette a határozatot. Ez az értelmezés tehát tagadja, hogy a New York-i Egyezmény V. cikke egyidejűleg lenne maximum és minimum standard is, és ebből kifolyólag a vizsgálati kérdésre azt a választ adja, hogy az érvénytelenített ítéletek elismerése és végrehajtása az adott állam diszkrecionális jogkörébe tartozik, azaz az összes létező egymástól különböző állami gyakorlat jogszerűnek minősül.
A két konkuráló és egymással kizárólagosan vagylagos viszonyban álló értelmezés létének egyrészt az az oka, hogy a New York-i Egyezmény öt különböző nyelvű egyaránt hiteles változata a tekintetben eltér, hogy milyen típusú segédige szerepel az V. cikkben. Az angol (’may be refussed … only if ’), a spanyol (’solo se podrá denegar … si’), az orosz (’mozhet byt’) és a kínai (’ke yi’) szöveg egyaránt a lehetőségre, a képességre vonatkozó kifejezést alkalmaz, míg a francia (’ne seront refusées…que si’) szöveg ennél egy fokkal erősebb igét használ, amely inkább a kötelezést sejteti.
 Egy nemzetközi szerződés egymásnak ellentmondó, de egyformán autentikus szövegváltozatai közötti ellentmondás feloldásához a szerződések jogáról szóló 1969. május 23-án kelt Bécsi Egyezmény alkalmazandó.
 A Bécsi Egyezmény 33. cikkének 3. pontja felállít egy vélelmet miszerint a szerződés kifejezéseit mindegyik hiteles szövegben azonos értelműnek kell vélelmezni. Ezen vélelem önmagában még nem teszi le a voksát egyik értelmezés mellett sem, csak azt szögezi le, hogy a konkuráló értelmezések egyidejűleg nem megengedhetőek. Meggyőzőnek tűnik azonban Paulsson érvelése, miszerint a négy az egy elleni értelmezési csatában a francia szöveg, amely ráadásul maga sem tartalmaz explicit kötelezést, nem győzedelmeskedhet
.
Az V. cikk 1. bekezdés e) pont körüli értelmezési viták során a megtagadás diszkrecionális jellege mellett érvelő oldal hivatkozott az Egyezményt előkészítő munkálatokra is. A travaux préparatoires-ból ugyanis kiderül, hogy a Nemzetközi Kereskedelmi Kamara egyezményjavaslata – a New York-i Egyezmény elődjének, az 1927-es Genfi Egyezmény
 szövegéhez hasonlóan – eredetileg a „meg kell tagadnia” kifejezést tartalmazta valamennyi megtagadási ok esetében. Ezt követően az ECOSOC munkacsoportja, amelynek feladata ennek az egyezményjavaslatnak a tanulmányozása, illetve ajánlások tétele volt, olyan verziót nyújtott be, amelynek a IV. cikke (amely az újraszámozás következtében a végleges javaslatban jelenleg az V. cikknek felel meg) már a „csak abban az esetben tagadható meg” kifejezést használja. Ez a változtatás a megtagadási okokat egyértelműen kizárólagossá, illetve ezzel együtt diszkrecionálissá is tette.
 Sampliner ezzel kapcsolatban megjegyzi, hogy „nem lenne sem tisztességes sem megfelelően tiszteletteljes az Egyezmény kiemelkedő jelentőségű alkotóival szemben, ha ezt a változtatást egy véletlen hibának tekintenénk, és az V. cikket a szöveggel szembe menve továbbra is kötelező erejűként olvasnánk.”

Az Egyezmény idézett pontjának kötelező jellegét elfogadó értelmezés alátámasztására van den Berg hivatkozott
 a New York-i Egyezmény egyik „alapító atyjának”, Sandresnek, a nem sokkal az 1958-as New York-i konferenciát követően elhangzott szavaira, miszerint a bíróságok meg fogják tagadni az érvénytelenített ítéletek végrehajtását, mert az érvénytelenítés esetén „többé nem létezik a választottbírósági ítélet, és egy nem létező ítéletet lehetetlenség lenne végrehajtani, sőt mi több, az a végrehajtó ország közrendjével is ellentétes lenne.”
 Ezzel az érvvel kapcsolatban Paulsson megjegyzi, hogy az tulajdonképpen azt támasztja alá, hogy a New York-i Egyezmény V. cikk 1. bekezdése diszkrecionális jogot biztosít a bíróságoknak, hiszen szerinte az mindenképpen egy árulkodó jel, hogy az Egyezmény egyik szellemi atyja sem magára az egyezmény szövegére, hanem egyéb (Paulsson szerint helytelen) feltételezésekre alapítja az előbb idézett következtetését.

Akik szerint a vizsgálati kérdésre az a helyes válasz, hogy a végrehajtás az érvénytelenítés tényétől függetlenül továbbra is az államok diszkrecionális jogkörébe tartozik, érvelésüket az V. cikk 1. bekezdés e) pontjának értelmezése mellett, a VII. cikk 1. bekezdésére alapítják. Ez ugyanis szerintük világossá teszi, hogy annak ellenére, hogy a New York-i Egyezmény a külföldi választottbírósági ítéletek elismerésének és végrehajtásának új rendszerét kívánja meghonosítani, mégsem törekszik arra, hogy a már hatályban lévő, és a választottbírósági ítéletek elismerése és végrehajtása szempontjából kedvezőbb nemzetközi szerződéseket vagy nemzeti jogot helyettesítse. Az Egyezmény végső célja tehát a lehető leginkább nemzetközi választottbíróság-barát, és nem pedig az Egyezmény által teljes mértékben uniformizált rendszer megteremtése,
de Boisséson szavaival élve tehát az Egyezmény nem uniformizálni, hanem harmonizálni akar.
 Ebből az következi, hogy az Egyezmény „egyben lex generalis és szubszidiárius szerepet is betölt a nemzetközi választottbíráskodást érintő további nemzetközi egyezmények vonatkozásában”.
 A gyakorlatban más nemzetközi szerződések vagy egyes nemzeti jogok akkor minősülnek előnyösebbnek, mint a New York-i Egyezmény, és ezáltal akkor esnek a „legkedvezőbb jog klauzula” alkalmazási körébe, ha az Egyezménynél kevésbé szigorú követelményeket támasztanak az elismeréssel illetve a végrehajtással szemben vagy eljárási szempontból, vagy pedig a megtagadási okokat illetően.
 Jól látszik tehát, hogy a New York-i Egyezmény VII. cikk 1. bekezdése képes arra, hogy rövidre zárja az V. cikk 1. bekezdés e) pontjának konkuráló értelmezéseivel kapcsolatban felmerülő vitákat.

Az előbbiekben azt említettük, hogy a VII. cikk 1. bekezdése képes arra, hogy az V. cikk 1. bekezdés e) pontja alapján felmerülő vitákat rövidre zárja. Elképzelhető azonban az V. cikk 1. bekezdésének és a VII. cikk 1. bekezdésének olyan együttes értelmezése
, amely alapján a VII. cikk 1. bekezdése egyértelműen azt az értelmezést támasztja alá, amely szerint az V. cikk 1. bekezdése diszkrecionális jogkört enged abban a tekintetben, hogy az ott felsorolt esetekben sem teszi kötelezővé a megtagadást.
 Ha ugyanis következetesen ragaszkodnánk ahhoz, hogy az V. cikk 1. bekezdésében felsorolt okok valamelyikének fennállása esetén kötelező a végrehajtás megtagadása, akkor a „legkedvezőbb jog klauzulája” kiüresedne. Ha azonban nem lennénk következetesek a kötelező jelleghez való ragaszkodásban, és azt mondanánk, hogy az Egyezmény engedi, hogy azok a nemzeti jogok alkalmazhatóak legyenek, amelyek nem teszik kötelezővé vagy lehetővé az V. cikk 1. bekezdésében felsorolt okok alapján történő megtagadást, akkor a kötelező jelleg üresedne ki, ami más úton ugyan, de végül a diszkrecionális értelmezéshez vezetne.
A jogi szabályozás rövid ismertetéséből jól látszik, hogy az érvénytelenített ítéletek végrehajthatóságának kérdésére normatív szinten sem létezik egyértelmű válasz, mert az egymásnak ellentmondó állami gyakorlatok egyike sem szükségszerűen jogellenes, kiderült ugyanis, hogy jelen esetben a jogellenesség sem egy abszolút kategória, hanem csupán a New York-i Egyezmény egyes lehetséges értelmezéseihez képest megállapítható relatív jellemző. Annak ellenére ugyanis, hogy meggyőzőbbnek látszik az az érvelés, amely az Egyezmény V. cikk 1. bekezdés e) pontjának diszkrecionális jellegét, a kedvezőbb nemzeti jogok alkalmazhatóságát, és ezáltal az érvénytelenített választottbírósági ítéletek végrehajthatóságát állítja, pusztán az Egyezmény szövegéből kiindulva a vita nem dönthető el egyértelműen.
3 Válaszkeresés harmadik útja – elméleti modellek
Az érvénytelenített nemzetközi kereskedelmi választottbírósági ítéletek végrehajthatóságával kapcsolatos vizsgálati kérdésre adható válasz keresésével kapcsolatban sem az államok ezzel kapcsolatos gyakorlata, sem a jogi szabályozást elemzése nem vezet eredményre, mert egyértelmű válasz helyett mindkét irány csak konkuráló álláspontokkal szolgál. Ez a kudarc azonban koránt sem okoz akkora meglepetést, ha tudatosítjuk azt, hogy tulajdonképpen mind az állami gyakorlat, mind pedig a jogi kontextus versengő értelmezési lehetőségei csak felszíni jelenségei egy sokkal mélyebben gyökerező oknak, a nemzetközi kereskedelmi választottbíráskodás létbeli lényegéről alkotott felfogások különbözőségének.

A következőkben tehát azt vizsgáljuk, hogy a nemzetközi kereskedelmi választottbíráskodás természetésről alkotott különböző elméletek milyen választ adnak a vizsgálati kérdésre, valamint rámutatunk arra, hogy az elméletek különbözősége miért zárja ki annak a lehetőségét, hogy teoretikus szinten határozott választ lehessen adni arra a kérdésre, hogy végrehajhatónak tekintendőek-e az érvénytelenített választottbírósági ítéletek. Az elméletek ismertetése során módszertani szempontból megkülönböztetünk paradigmákat és az egyes paradigmákon belül modelleket.
3.1 Első paradigma – a székhely szerepe
Az első paradigma a nemzetközi kereskedelmi választottbírósági eljárás székhelyének szerepéből indul ki, és aszerint állítja fel az egyes modelleket, hogy azok mekkora jelentőséget tulajdonítanak a székhely ország szuverenitásának, nemzeti bíróságainak és nemzeti jogrendjének. E paradigma értelmezési keretein belül két egymásnak ellentmondó megközelítés, a territorialista és a delokalizált megközelítés alakult ki.
3.1.1 Territorialista modell
A territorialista megközelítés szerint „a választottbíróság székhelyének joga a kezdetektől szabályozza a választottbíróság életét és munkáját.”

E szerint a megközelítés szerint a választottbírósági eljárás joga az eljárás helyének joga lesz
, a lex arbitri tehát mindenképpen a lex loci arbitrivel lesz azonos.
 Mindez azt jelenti, hogy a székhely választása annak az államnak a jogrendjébe vonja a választottbírósági eljárást, amelyben az zajlik.
A territorialista megközelítést osztó Sandrock szerint a nemzetközi választottbíróságok által hozott ítéletek nem lebeghetnek a „nemzetek közötti űrben” a származási országukkal való bármilyenfajta kapcsolat nélkül, mert „az ilyen ítéletek a létüket azon államnak a jogának köszönhetik, ahol meghozták őket, vagyis ahol a választottbíróságnak a hivatalos székhelye volt.”

Paulsson kissé ironikusan, de mégis találóan írja le az elmélet lényegét: „A bolygónk földrészletekre van osztva, és mindegyik földrészlet egy-egy irigy államhoz tartozik. Ami ezen belül a földrészleten belül történik, annak nincsen jogi jelentősége, ha ezt a hatást nem adják meg neki az ott uralkodó állam nevében hatalmat gyakorlók. Minden esemény ezen földrészletek valamelyikén történik. Az, hogy jogi hatást adjunk a földrészleten belül történő eseményeknek külső normákra való hivatkozással, politikai filozófiailag teljes tévedés, és jogi nonszensz. Ez a territorialista tétel. Idejétmúlt, de hatása mind a mai napig tart.”

3.1.2 Delokalizációs modell
A delokalizált megközelítés egy másfajta választottbírósági koncepción alapul, amely szerint a választottbíróság székhelyének kiválasztásakor a feleket leginkább kényelmi és semlegességi szempontok vezérlik, és egyik fél sem szeretné az eljárást valamely fórum normáinak alávetni, különösen nem kívánják, hogy a helyi állami bíróságok beavatkozzanak az eljárásba.
 A választottbírák mindenféle nemzeti fórumtól függetlenül kizárólag a választottbírósági szerződés rendelkezései alapján járnak el. Gaillard a következőképpen jellemzi ezt a megközelítést: „A választottbíróságok nem működnek úgy, ahogy egy adott állam bíróságai, pusztán azért mert ott van a székhelyük. A választottbírák hatalma nem attól az államtól származik, amelyben a székhelyük van, hanem azon jogrendek összességéből, amelyek bizonyos körülmények fennállása esetén elismerik a választottbírósági szerződések és a választottbírósági ítéletek érvényességét.”

Paulsson a híres francia Götaverken eset apropóján megállapította, hogy az eset azt szemlélteti, hogy a választottbíráskodásnak ahhoz, hogy hatékony legyen, nem szükséges, hogy a választottbírósági ítélet kötelező erejét annak az országnak a jogrendjéből nyerje, amelyben azt éppenséggel meghozták.

Mustill nagyon érzékletesen írja le, hogy “bár a nemzetközi kereskedelmi választottbírósági eljárásnak fizikai értelemben valamely konkrét helyen kell történnie, az jogi értelemben semmilyen konkrét helyen sem történik. Így annak nem lehet lex fori-ja.”

3.2 Második paradigma – az állami kontroll és a fél autonómia aránya
A nemzetközi kereskedelmi választottbíráskodás természetét vizsgáló második paradigma szerint a különböző modellek egy olyan skálán helyezhetőek el, amely az állami kontroll, illetve a felek autonómiájának arányát szemlélteti. A skála egyik végpontjában az a modell található, amely szerint a választottbíráskodás létbeli lényegét tekintve ítélkezési jellegű, míg a skála másik végpontját azok a felfogások képzik, amelyek a választottbíráskodást pusztán szerződéses kapcsolatokon alapulónak tételezik. A két végpont között a skálán középen helyezhető el a hibrid modell. A koncessziós modell még ugyan erőltetve elhelyezhető a skálán, de ez a felfogás már rámutat az állami kontroll és a fél autonómia két dimenziójában történő vizsgálat hiányosságaira, míg az autonómia modell már vállaltan meghaladja a nevezett két dimenziót, és mind az állami kontroll, mind a fél autonómia létét elfogadva máshova helyezi a vizsgálat fókuszát. 

3.2.1 Ítélkezési modell
Az ítélkezési teória abból indul ki, hogy a szuverén államoknak hatalmában áll, hogy a joghatóságuk terrénumán belül lezajló választottbíráskodásokat a nemzeti jogukon és nemzeti bírósági rendszerükön keresztül figyelemmel kísérjék és kontrollálják.
 A választottbíróság ítélkezési modellje elfogadja, hogy a választottbíráskodás alapvetően a felek megállapodásában gyökerezik, de a hangsúlyt arra fekteti, hogy az államok felügyeleti felhatalmazottsággal rendelkeznek a felek azon joga felett, hogy választottbírósági megállapodást kössenek, a választottbírósági eljárás lefolytatása felett, a választottbíró jogosultságai felett, valamint a válaszottbírósági ítélet felett.
 Motulsky találó szavaival úgy foglalható össze az ítélkezési teória lényege, hogy e szerint a modell szerint „a választottbírák olyan személyek, akiknek a jogrendszer megengedi, hogy egy olyan funkciót töltsenek be, amely alapvetően kizárólag az államot illetné meg.”
 A választottbíráskodás tehát nem más, mint az állam által lehetővé tett kivétel az állam igazságszolgáltatási monopóliuma alól.

3.2.2 Szerződéses modell
A szerződéses teória szerint a választottbíráskodás esszenciája a feleknek a válaszottbírósági megállapodásban kifejezett autonómiájában rejlik.
 A szerződéses modell azon a premisszán nyugszik, hogy a (nemzetközi) választottbíráskodás a felek megállapodásából származik, annak megfelelően kezdődik, és folyik le, és végül ugyancsak a választottbírósági megállapodás szerint ér véget.
 A szerződéses jellegből kifolyólag tehát a székhely államának nincs kontrolláló hatalma a nemzetközi választottbírósági eljárás felett, azt azonban a szerződéses teória is elismeri, hogy a nemzeti jogok esetenként befolyásolhatják választottbírósági eljárást.
 Merlin és Foelix egészen odáig eljut a választottbíráskodás szerződéses jellegéből kiindulva, hogy a választottbírák tulajdonképpen a felek megbízottjaiként járnak el.
 Habár ezt a megközelítést a szerződéses teória több támogatója is vitatja, abban egyetértés van, hogy a választottbírósági ítélet a felek és a választottbírák szerződéses viszonyának következménye. Ebben a szerződéses viszonyban a választottbírák az ítélet meghozatalát vállaljak, a felek pedig azt, hogy az ítélet kötelező erejének alávetik magukat, így tehát a nemzeti bíróságok a választottbírósági ítéletet úgy hajtják végre mint egy a felek által vállalt szerződéses kötelezettséget.

3.2.3 Hibrid modell
A hibrid teória az ítélkezési és a szerződéses elméletek összehangolására törekszik. A hibrid elmélet a választottbíráskodást egy olyan magánjogi eljárásként ábrázolja, amelynek közjogi hatása van.
 A modell megalkotója, Sauser-Hall abból indult ki, hogy a választottbíráskodás eredetét tekintve szerződéses jellegű, ugyanis a felek választottbírósági megállapodásában gyökerezik, de a választottbírósági eljárásnak mégis meg kell felelni bizonyos közjogi követelményeknek.
 Redfern és Hunter is azt a nézetet vallja, miszerint „a nemzetközi kereskedelmi választottbíráskodás egy hibrid, amely a felek magánjogi szerződéseként kezdődik. Majd a felek magán eljárásaként folytatódik, amelyben nagy jelentősége van a felek igényeinek. Végezetül azonban mégis egy olyan ítélettel fejeződik be, amely jogilag kötelező erővel bír, és amelyet megfelelő feltételek esetén, a világ legtöbb országa el fog ismerni és végre fog hajtani.”
 A hibrid teória tehát a felek autonómiáját és a székhely állam felügyeleti hatalmát nem egymással konkurálóként fogja fel, hanem rámutat arra, hogy azok egymást kiegészítő jogosultságok, amelyek közül egyik sem uralhatja a választottbíráskodás egészét, mert annak különböző létszakaiban kell előtérbe kerülniük.
3.2.4 Koncessziós modell
A választottbíráskodás koncessziós modellben való megközelítésének a szellemi atyjai Yu és Sauzier.
 A koncessziós teória kiindulópontjában a választottbíráskodás történeti vizsgálata áll, amely szerint a választottbíráskodás eleinte kizárólag a felek szerződéses viszonyán alapuló vitarendezési forma volt, amelybe az állam csak a választottbíráskodás történetének későbbi szakaszában avatkozott be. A koncessziós elméletet vallók szerint ez a beavatkozás tulajdonképpen úgy fogható fel, hogy a jogi szabályozással az állam különböző koncessziókat adott a választottbíráskodás egész mechanizmusának és az eljárás egyes szereplőinek, azaz a feleknek és a választottbíráknak.
 Ez a felfogás tehát abban különbözik a hibrid teóriától, hogy itt az állam támogató beavatkozásnak lehetősége az egész eljárás során ott van a háttérben, nem csak annak végkimenetelénél, az ítélet végrehajtásánál.
 Az ítélkezési teóriától pedig abban különbözik a koncessziós felfogás, hogy az utóbbi szerint az állami jelenlét nem feltétlenül a székhely államnak bírósági rendszereire és nemzeti jogára utal, hanem önmagában az államiság koncepciójára és a szuverén jogok gyakorlására. A koncessziós teória felfogható szemi-autonóm megközelítésként, mert az, habár az államtól koncesszióból eredeztetve, de elismeri a választottbíráskodás önálló és független természetét. Yu úgy érvel, hogy a koncessziós teória alapján felfogott választottbíráskodás akkor tudna igazán kiteljesedni, ha az államok a felügyeleti hatalmukat egy nemzetközi szervezetre ruháznák, amelynek kizárólagos hatáskörére lenne a választottbírósági eljárások és ítéletek jogszerűségének kontrolálására.

3.2.5 Autonómia modell
A választottbíráskodás autonóm, sui juris jellegét hirdető teóriát Rubellin-Devichi alkotta meg 1965-ben.
 Az autonómia elmélet azt vallja, hogy a választottbíráskodás nem is helyezhető el az előbb említett skálán, mert annak ellenére, hogy az vitathatatlanul hordoz ítélkezési és szerződéses jellemzőket is, a valódi lényege ebből a megközelítésből nem ragadható meg.
 Ahhoz, hogy a választottbíráskodás természetét megvizsgáljuk annak használatát és rendeltetését kell elemeznünk.
 A választottbíráskodás autonóm jellegéből kiinduló modell szerint ugyanis nem az államok jogi szabályozása alakítja a választottbíráskodás jellegét, így tehát nem a lex loci arbitri az, ami befolyásolja választottbíráskodással szemben támasztott elvárásokat, éppen ellenkezőleg, a nemzetközi választottbíráskodás önálló és független természete miatt, a felhasználók a motorjai a választottbíráskodás nemzetközi rendszere fejlődésének.

3.3 Harmadik paradigma – a választottbíráskodás jogiságának forrása
A harmadik paradigma Gaillard A nemzetközi választottbíráskodás jogának elmélete
 című könyvéből származik, amely a nemzetközi választottbíráskodás egyes modelljeit a nemzetközi választottbíráskodás jogiságának forrása szerint állítja fel. Gaillard az előző két paradigmával kapcsolatban arra a következtetésre jut, hogy azoknak elhibázott a kérdésfeltevése, mert véleménye szerint egyik sem „képes a nemzetközi választottbíráskodás teljes, strukturált felfogásával szolgálni.”

3.3.1 Monolokális modell

Gaillard a monolokális modell lényegét úgy foglalja össze, hogy az a „választottbírókat egyszerűen azonosítja az adott állami jogrendben – a választottbíráskodás székhelyén – eljáró állami bíróval.”
 A monolokális elmélet alátámasztására létezik egy objektív, valamint egy szubjektív megközelítés. Az objektív álláspont szerint a választottbíróságok az egyes jogrendek által felállított bíróságok egyik típusát képezik. A szubjektív felfogás szerint a székhely ország azért bír jelentőséggel, mert azt a felek, vagy a helyettük eljáró választottbírósági szervezet, vagy a választottbírák, tudatosan azzal a céllal választották, hogy a választottbíráskodásuk az adott állam jogrendje alá kerüljön.
A monolokális elmélet filozófiai posztulátumaiként Gaillard az állami pozitivizmust és a ’jogi harmónia iránti elkeseredett vágyakozást’ jelöli meg.
 A monolokális felfogás tehát a székhely állam nemzeti jogrendjéből származtatja a választottbírák ítélkezési hatalmát.
3.3.2 Vesztfáliai modell

A vesztfáliai elmélet szerint a választottbírósági ítélet jogiságnak forrása mindazon jogrendekből származik, amelyek hajlandóak elismerni az ítéletet. Ebben a felfogásban a székhely állama csak egy azok közül az államok közül, amelyek a válaszottbírósági eljárással valamilyen módon kapcsolatba kerülnek. „»E felfogás szerint a választottbíráknak nincsen fórumuk«, vagy még találóbban, a fórumuk az egész világ.”
 Amíg tehát a monolokális elmélet a választottbíróság kiinduló pontjára fókuszál, addig a vesztfáliai modell annak végeredményére összpontosít. A vesztfáliai modell azonban nem jelenti azt, hogy az egyformán erős jogosultsággal rendelkező egymással vetekedő szuverének egyszerre érvényesíthetik az akaratukat a választottbírósági eljárás felett, ebből ugyanis az következne, hogy ha a választottbírák biztosra akarnak menni azzal kapcsolatban, hogy az ítéletük jogilag kikényszeríthető lesz, ezen államok jogának a szűk közös metszetéhez kellene az eljárásukat igazítaniuk.
3.3.3 Transznacionális modell

A transznacionális elmélet szerint a választottbíróság jogisága nem egy vagy több nemzeti jogrendszerben, hanem egy külön transznacionális jogrendben, a választottbírói jogrendben gyökerezik. A választottbírói jogrend létét hirdető felfogás arra a gondolatra támaszkodik, hogy a választottbíráskodás közös szabályait a különböző államok jogai együttesen alkotják. Amíg tehát a vesztfáliai modell esetleges instabilitása abból fakadhat, hogy az a szűk közös metszetre épít, addig a transznacionális modell stabilitása éppen abban rejlik, hogy az a tág közös halmazt veszi alapul. Nem szabad azonban elfelejteni, hogy a nemzeti jogok közös halmazának gyakorlati alkalmazása esetén szükségszerűen feléled a többségi elv szelekciós hatása. A transznacionális felfogás a választottbírói szerep azon interpretációján alapszik, amely szerint a választottbírók is bírói szerepet töltenek be, csak nem valamely állam, hanem a nemzetközi közösség javára. Gaillard frappánsan mutat rá a vesztfáliai és a transznacionális megközelítés közötti különbségre, amikor azt mondja, hogy az előbbi az egyes államok sokaságát, míg az utóbbi az államok közösségét veszi számításba.
 A transznacionális modell alapkövét jelentő „választottbírói jogrend kifejezés számot vet azzal a ténnyel, hogy a gyakorlatban az államok széles körben egyetértenek azon feltételekben, amelyeket a választottbíráskodásnak ki kell elégíteni ahhoz, hogy a vitarendezés olyan kötelező módszere lehessen, amelynek eredménye, az ítélet, érdemes a végrehajthatóságra mint jogkövetkezményre.”

Az egyes elméletek rövid seregszemléje után térjünk vissza a kiinduló vizsgálati kérdéshez, és nézzük meg, hogy a különböző modellek milyen következtetésekre jutnak az érvénytelenített választottbírósági ítéletetek végrehajthatóságával kapcsolatban. E kérdés mentén a fentebb ismertetett elméletek két nagy csoportja látszik körvonalazódni, így tehát praktikus szempontból fölöslegessé válik minden egyes elmélet esetében külön-külön részletezni az adott elméletnek a végrehajthatóságról alkotott álláspontját, elegendő bemutatni a két nagy csoportot és azok vélekedését.
Az első nagy csoportba tartozó modellek, amelyeket a jelen dolgozat szuverenitás-központú modelleknek nevez, azon az állásponton vannak, hogy az érvénytelenített választottbírósági ítéletek nem hajthatóak végre. Ebbe a csoportba tartozik a territorialista modell
, az ítélkezési modell
, a hibrid modell
 és a monolokális modell
. Ezek a modellek különböző megközelítésből indulva, de végeredményben mind ugyanarra a következtetésre jutnak, hogy a nemzetközi kereskedelmi választottbírósági ítélet, nemzetközi jellege dacára, valamely szuverén állam jogrendjének a része, mert az abba beágyazódva születik és abból nyeri jogiságát. Ebből a beágyazódottságból pedig az következik, hogy, ha a jogrend, amelynek a választottbírósági ítélet a részét a képezi, érvényteleníti azt az ítéletet, akkor az az ítélet jogi szempontból megszűnik létezni, tehát végrehajthatatlan lesz, hiszen ex nihilio nil fit.

A modellek másik nagy csoportját, a jelen dolgozat terminológiája szerint a választottbíróság-központú modellek csoportját, azok a modellek alkotják, amelyek azt a végkövetkeztetést támasztják alá, hogy az érvénytelenítés nem fosztja meg a nemzetközi kereskedelmi választottbírósági ítéleteket véglegesen az elismerés, illetve a végrehajtás lehetőségétől. A különböző modellek, abból kifolyólag, hogy különböző hipotézisekből indulnak ki, természetesen más úton jutnak el ehhez a végkövetkeztetéshez. Az azonban az összes választottbíróság-központú elméletre igaz, hogy azok tagadják a válaszottbírósági ítéletek beágyazódottságát, abban az értelemben, hogy az érvénytelenített ítéleteket, az érvénytelenítés ellenére is, létezőnek tekintik. A válaszottbíróság-központú modellek közé tartozik a delokalizációs modell
, a szerződéses modell
, az autonómia modell
, a koncessziós modell
, a vesztfáliai modell
, és a transznacionális modell
.
Jól látszik tehát, hogy teoretikus szinten azért nem lehet egyértelmű válaszra jutni az érvénytelenített választottbírósági ítéletek végrehajthatóságának kérdésében, mert a szuverenitás-központú illetve a választottbíróság-központú elméletek teljesen ellentétes azonban egyaránt legitim megközelítésből indulva egyaránt logikus következetesek útján értelemszerűen ellentétes, de a saját logikai rendszerükben egyaránt helyes megoldásokra jutnak.
4 Válasz helyett tendencia
Az előzőekben tehát beláttuk, hogy az érvénytelenített választottbírósági ítéletek végrehajthatóságával kapcsolatos vizsgálati kérdésre sem az állami gyakorlat, sem a jogi szabályozás szintjén nem adható egyértelmű válasz, mert az ezeken a szinteken kapott eredmények csupán a nemzetközi kereskedelmi választottbíróság természetéről alkotott versengő elméletek diverzitásának visszatükröződései. Amíg tehát vagy a szuverenitás-központú vagy a választottbíróság-központú elmélet nem válik egységesen elfogadottá, az érvénytelenített választottbírósági ítéletek sorsa is kétséges marad.
Nincs tehát válasz, van azonban tendencia. A tradicionálisnak
 tekintett szuverenitás-központú elméletekről ugyanis a hangsúly egyre inkább a történeti összehasonlításban modernnek tekinthető válszottbíróság-központú elméletekre tolódott és tolódik továbbra is
. Ez a hangsúlyeltolódás, azaz a választottbíróság-központú elméletek egyre szélesebb körű elfogadottsága jól érzékelhető mind a jogi szabályozás, mind az állami gyakorlat szintjén, mind pedig abban, hogy mára már a legjelentősebb kommentátorok túlnyomó többsége a modern elméletek valamelyike mellett foglal állást. E hangsúlyeltolódás következményeként egyre elfogadottabbá válik az a nézet, hogy az érvénytelenített nemzetközi kereskedelmi választottbírósági ítéletek az érvénytelenítés ellenére továbbra is létezőnek tekintendőek és a megfelelő körülmények között elismerhetőek és végrehajthatóak.
A következőkben a tradicionálisan uralkodó jellegűnek tekinthető szuverenitás-központú elméletek háttérbe szorulásának és a modern, választottbíróság-központú elméletek ezzel párhuzamos térnyerésének folyamatát, és e folyamat eredményét, azaz az érvénytelenített választottbírósági ítéletek végrehajthatóságának egyre szélesebb körű elfogadottságát mutatjuk be röviden, kitérve a jogi szabályozásra, az állami gyakorlatokra, valamint a legjelentősebb kommentátorok állásfoglalásaira.
A tradicionális és a modern megközelítés közötti hangsúlyeltolódás jogi vetületének vizsgálatához az 1927-e Genfi Egyezmény, az 1958-as New York-i egyezmény, valamint az 1961-es Európai Egyezmény vonatkozó részeit kell górcső alá venni.
A Genfi Egyezmény 2. cikk a) pontja szerint a külföldi válaszottbírósági ítélet akkor volt végrehajtható, ha a végrehajtást kívánó fél bizonyítani tudta, hogy a választottbírósági ítélet annak származási országában véglegesnek (final) minősül. A gyakorlatban ez a bizonyítás azonban csak úgy volt lehetséges, ha a székhely országtól különböző országban való végrehajtást megelőzte a székhely által kiadott végrehajtást engedélyező döntés.
 Ez a de facto létrejött kettős exequatur rendszer tehát egyértelműen kizárta az érvénytelenített ítéletek végrehajtásának lehetőségét.
A Genfi Egyezményt felváltó New York-i Egyezmény elődjéhez viszonyítva komoly lépést tett a választottbíróság-központú elméletekkel alátámasztott álláspont irányába azáltal, hogy a Jogi háttérről szóló részben kifejtett módon, az V. cikk 1. bekezdésének diszkrecionális jellege és a VII. cikke 1. bekezdése által az Egyezménybe rendszerébe beemelt „legkedvezőbb jog” klauzula révén lehetővé tette az érvénytelenített ítéletek végrehajtását.
Az Európai Egyezmény ennél is tovább ment a megkezdett úton azáltal, hogy nem csak megnyitotta a diszkrecionalitás kiskapuját az államok számára, hanem egyenesen kötelezővé tette az érvénytelenítés tényének figyelmen kívül hagyását, ha az nem a IX. cikkben meghatározott okok alapján történt.
A tradicionális felfogáshoz képest, mely szerint a székhely államában érvénytelenített választottbírósági ítélet megszűnik létezni, így végrehajthatatlan, 1984-ben a Norsolor ügyben hozott Semmítőszéki ítélet hozott változást, azzal, hogy a választottbírósági ítélet végrehajthatósága szempontjából lényegtelennek tekintette annak érvénytelenítését. Később a Hilmarton és a Chromalloy ügyekben megerősítették, illetve részletezték az itt kifejtett indokokat, és azóta a francia bíróságok konzekvensen azt a felfogást követik, hogy a választottbírósági ítéletek az érvénytelenítés tényétől függetlenül végrehajthatóak. Mindemellett az Egyesült Államokban, Belgiumban, Ausztriában, sőt az utóbbi években Hollandiában és Angliában is születtek olyan ítéletek, amelyek legalábbis bizonyos körülmények esetén elismerik az érvénytelenített választottbírósági ítéletetek végrehajthatóságát.
 Ez a kibontakozó gyakorlat éles jogelméleti vitákat indított el, a Kereskedelmi Választottbírósági Nemzetközi Bizottság (ICCA) például az 1998-as Párizsi kongresszusán külön munkacsoportban vizsgálta a kérdést.

A folyamatosan fejlődő joggyakorlattal egyidejűleg a jogtudósok jelentős része is köztük Born

, Fouchard

 Ostrowsky–Shany
 a választottbíróság-központú felfogás, és ezáltal az érvénytelenített választottbírósági ítélet végrehajthatósága mellett foglal állást. Emellett persze továbbra is vannak olyan kommentátorok, akik az ezzel ellentétes álláspontot osztják, így: van den Berg
, Gharavi
, Hulbert
, Rubino-Sammartano.

Összességében tehát azt mondhatjuk, hogy az első vizsgálati kérdésre egyértelmű válasz nem adható, de tendenciák szintjén igaz az, hogy a tradicionális válasz helyét, miszerint az érvénytelenítés esetén a választottbírósági ítélet végrehajthatatlan, egyre inkább átvenni látszik a modern szemlélet, amely szerint az érvénytelenítés ténye önmagában nem eredményezi a választottbírósági ítélet végrehajthatatlanságát. Mindez azonban újabb dogmatikai kérdéseket vet fel, amelyeket a dolgozat következő részében tárgyalunk.
III. Második vizsgálati kérdés – Van-e létjogosultsága az érvénytelenítésnek?
Az előző részben lefolytatott vizsgálat során axiómaként tételeztük, hogy a székhely állam és az az állam, amely joga alkalmazásával az ítéletet hozták, jogosult az érvénytelenítésre, és arra kerestük a választ, hogy az érvénytelenítés függvényében hogyan alakul a külföldi elismerés és végrehajtás lehetősége. A vizsgálat eredményeként odajutottunk, hogy a modern és egyre inkább tért hódító felfogás szerint az érvénytelenített ítéletek végrehajthatóak. Ha mindezt a boncasztalra helyezzük, és tüzetesen megvizsgáljuk, akkor nyomban világossá válik, hogy az első vizsgálati kérdés tulajdonképpen az érvénytelenítés területi hatályára vonatkozott, a vizsgálat eredménye pedig azt jelenti, hogy a tendencia arrafelé mutat, hogy az érvénytelenítésnek nincsen extraterritoriális hatálya.
A jelen fejezetben azonban rámutatunk az első kérdésre válaszul kapott nem extraterritoriális érvénytelenítés paradox jellegére, és arra, hogy ez a paradox jelleg egyúttal az alapul fekvő vizsgálati kérdés alkalmatlanságára is rávilágít. Ezt követően megfogalmazunk egy új, az első vizsgálati kérdés helyébe lépő kérdést, majd arra keresünk választ.
5 A nem extraterritoriális hatályú érvénytelenítés paradoxona
A nem extraterritoriális érvénytelenítés paradox jellegének bizonyításához az érvénytelenítés elidegeníthetetlen fogalmi elemeinek a feltárásából kell kiindulnunk, és azt kell belátnunk, hogy az extraterritoriális hatály is egy ezek közül az elidegeníthetetlen fogalmi elemek közül. Ahhoz, hogy az érvénytelenítés fogalmának magjához érkezzünk, célszerű előszöt az érvénytelenítés és a végrehajtás megtagadása, mint a két különböző típusú kontrollmechanizmus közötti különbségeket feltárni, és ezek alapján az érdemi különbségek alapján vázolni, hogy mi az a tulajdonság, amitől az érvénytelenítés nem fosztható meg, mert azáltal a két eltérő felülvizsgáltai típus közötti különbségtétel vesztené értelmét.
Ahogy arra Reisman is rámutat
, a New York-i Egyezmény kettős kontrollrendszert állít fel, amelyben a nemzetközi kereskedelmi választottbírósági ítéletekkel kapcsolatos ellenőrzési mechanizmusokon belül primer és szekunder felülvizsgálati hatásköröket különböztet meg.
 A kontroll első szintjét az érvénytelenítés keretében a székhely állam vagy az az állam gyakorolhatja, amely jogának alkalmazásával a választottbírósági ítéletet hozták. A második szintet az elismerés és a végrehajtás megtagadása jelenti, amely jogot minden olyan állam gyakorolhatja, amelyben az ítélet elismertetését vagy végrehajtatását megkísérlik. A kettős kontrollrendszer azonban csak akkor működik rendeltetésszerűen, ha a két szint között valódi különbség van
, enélkül ugyanis a rendszer következetes kettőssége, következetlen megkettőződéssé silányul.
A primer és a szekunder kontrollszintek közötti valódi különbség kétféleképpen közelíthető meg. Az egyik felfogás szerint a különbözőség úgy ragadható meg, hogy míg az érvénytelenítés megsemmisítő típusú (nullification) felülvizsgálat, addig a végrehajtás megtagadása csak és kizárólag az adott országban való végrehajthatóságra van hatással.
 Az érvénytelenítés megsemmisítő jellegéből fakadó teljes véglegessége elidegeníthetetlen fogalmi elemként magában hordozza az extraterritoriális hatályt, eszerint a megközelítés szerint tehát már tisztán formállogikailag is értelmezhetetlen a nem extraterritoriális hatályú érvénytelenítés.
Álláspontunk szerint a primer és a szekunder szint közötti különbség úgy is megragadható, hogy annak lényege abban rejlik, hogy a választottbírósági ítélet érvénytelenítése után a feleknek lehetősége van a választottbírósági eljárást újra lefolytatni, míg a végrehajtás megtagadása esetén, történjen az akár egy államban, akár az összes szóba jövő államban, ad absurdum a Föld összes államában, a választottbírósági eljárás újbóli lefolytatásának nincsen helye. Az érdemi különbség ilyetén megragadása formállogikailag nem feltétlenül vezetne arra az eredményre, hogy az érvénytelenítésnek extraterritoriális hatályúnak kell lennie, hiszen teoretikusan elképzelhető lenne egy olyan szabályozás is, amely annak ellenére, hogy elismerné, hogy az érvénytelenítés lehetőséget ad a választottbírósági eljárás újbóli lefolytatására, az érvénytelenítés hatályát nem terjesztené ki a többi államra, azaz az eredeti ítéletet továbbra is végrehajthatónak tekintené. Ez esetben azonban a jogrendszer nyíltan legitimálná a jogbiztonság egyik alapkövének, a res iudicata elvének teljes megkerülését, hiszen lehetőséget adna arra, hogy ugyanazon jogvitában több, akár egymással ellentétes választottbírósági ítélet létezzen. Ebből kifolyólag tehát jogdogmatikailag e második megközelítési mód is arra az eredményre vezet, hogy az érvénytelenítésnek extraterritoriális hatályúnak kell lennie.
Jól látszik tehát, hogy bármelyik irányból is közelítünk az érvénytelenítés és a végrehajtás megtagadása közötti szükségszerűen létező érdemi különbséghez, és ezen keresztül az érvénytelenítés fogalmi elemeinek meghatározásához, arra a formállogikai és jogdogmatikai érvekkel alátámasztott eredményre juthatunk, hogy az extraterritoriális hatály az érvénytelenítés elidegeníthetetlen fogalmi eleme, tehát a nem extraterritoriális hatályú érvénytelenítés egy paradoxon.
Az extraterritoriális érvénytelenítés imént bizonyított paradox volta rámutat arra, hogy az első vizsgálati kérdés, amely kétségbe vonja az érvénytelenítés extraterritoriális hatályát, inherensen logikátlan, mert azon a feltételezésen alapszik, hogy az érvénytelenítés extraterritoriális hatálya megkérdőjelezhető az érvénytelenítés jogintézménye létjogosultságának megkérdőjelezése nélkül. Az, hogy az extraterritoriális hatály az érvénytelenítés elidegeníthetetlen fogalmi eleme, azt jelenti, hogy a hatály nem egy az intézménytől függetlenül létező paraméter, tehát az önállóan nem tehető kérdésessé. Ahhoz tehát, hogy az adott államnak az extraterritoriális kontroll gyakorlására való jogosultságát megkérdőjelezzük, nem az extraterritoriális jelleget, hanem általában véve a kontroll, azaz érvénytelenítés legitimitását kell kérdésessé tennünk. Ebből kifolyólag annak axiómaként való tételezése mellett, hogy az érvénytelenítés definíció szerint csak extraterritoriális hatályú lehet, az új vizsgálati kérdést úgy fogalmazhatjuk meg, hogy egyáltalán van-e létjogosultsága az érvénytelenítés jogintézményének.
6 Válaszkeresés – az érvénytelenítés létjogosultsága
A következőkben tehát arra a kérdésre keressük a választ, hogy van-e létjogosultsága az érvénytelenítés jogintézményének. Számos szerző eljut odáig
, hogy megkérdőjelezi, a székhely államnak, illetve annak az államnak, amely joga alkalmazásával az ítéletet hozták arra vonatkozó jogosultságát, hogy a nemzetközi kereskedelmi választottbírósági eljárással kapcsolatos felülvizsgálati jogkörének gyakorlása körében univerzális hatályú döntést hozzon, és ezáltal az akaratát a vele egyenrangú szuverénekre erőltesse. E szerzők érvelésüket általában arra alapozzák, hogy az állam igazságmonopóliuma nem terjed túl annak területi határain, „mert az egyes államoknak mint politikai entitásoknak aligha lehet funkciója, illetve érdeke az, hogy a világ bármely jogalanyai között létrejövő privát viszonyokban univerzális igazságot szolgáltassanak.”
 Az egyes államoknak az erga omnes hatályú döntéshez való jogosultsága abból az irányból is támadható, hogy egy állam területén meghozott nemzetközi kereskedelmi választottbírósági ítéletnek a más állam területén való végrehajtása az adott államra az égvilágon semmilyen veszélyt nem jelenthet.

A nem extraterritoriális érvénytelenítés paradoxonáról szóló részben elmondottak alapján, azaz az alapján, hogy az érvénytelenítésnek elidegeníthetetlen fogalmi eleme annak extraterritoriális hatálya, jól látszik, hogy az imént idézett szerzők a székhely állam univerzális hatályú döntésének kérdésessé tételével tulajdonképpen a kettős kontrollrendszer legitimitását kérdőjelezik meg. A felülvizsgálati jogkörhöz fűződő állami érdeket középpontba állító megközelítés szempontjából azért vitatható a kettős kontrollrendszer legitimitása, mert az annak az államnak, amelynek pusztán teoretikus érdekei fűződnek a kontroll gyakorlásához, azaz a székhely államnak, sokkal erősebb jogosultságokat ad, mint annak az államnak, amelynek érintettsége a végrehajtás során valós és közvetlen. Ez a gondolatmenet végeredményben oda futtatható ki, hogy a kettős kontrollrendszer legitimitási deficitje csak azzal oldható fel, ha az érvénytelenítés jogintézményét eltöröljük.
Mielőtt azonban – eljutva arra a következtetésre, hogy az érvénytelenítés nem fosztható meg annak extraterritoriális hatályától – a jogintézményt egészében nyilvánítanánk illegitimmé és emelnénk ki a rendszerből, észre kell vennünk, hogy az érvénytelenítés létjogosultsága valójában nem az államok, hanem a felek érdekviszonyai felől közelítve vizsgálandó.
A felek nézőpontjából az érvénytelenítés lehetősége két okból tűnik nélkülözhetetlennek. E két ok kapcsán vissza kell utalnunk az érvénytelenítés és a végrehajtás megtagadása, mint primer és szekunder kontrollmechanizmusok közötti lényegi különbségek feltárásáról szóló részhez. Az érvénytelenítésnek az ott bemutatott két lényegi tulajdonsága ugyanis összecseng az érvénytelenítésnek a felek szempontjából való nélkülözhetetlenségének két okával.
A feleknek az érvénytelenítés intézményére egyrészt annak megsemmisítő jellege miatt van szüksége, mert abból kifolyólag, hogy az érvénytelenítéssel az ítélet jogi szempontból végleg megszűnik létezni, a felek egyszer és mindörökre megszabadulhatnak az eljárási garanciákat súlyosan figyelmen kívül hagyó, komoly hibától szenvedő választottbírósági ítéletektől. Ezzel szemben, ha a kettős kontrollmechanizmus csak a szekunder szintre redukálódna, ahogy azt fentebb idézett szerzők kívánatosnak tartanák
, a vesztes fél arra kényszerülne, hogy minden egyes olyan fórumon, amely előtt a másik fél végrehajtást kezdeményez, újra és újra érdemi kifogásokat terjesszen elő.
 Ezt a helyzetet Reisman egy angol közmondást parafrazálva találóan úgy jellemzi, hogy „if the buck does not stop at the primary jurisdiction it may not stop anywhere”

Az érvénytelenítés intézménye nélkülözhetetlenségének másik oka abban rejlik, hogy csak és kizárólag érvénytelenítés esetén van lehetősége a feleknek a választottbírósági eljárás újbóli lefolytatására. Amellett ugyanis, hogy vesztes felet az érvénytelenítés megsemmisítő jellege megóvja a végtelenített pereskedéstől, azt sem szabad elfelejtenünk, hogy a felek eredeti célja a jogvitájuknak egy végrehajtható ítélettel való végleges rendezése, amely cél az első ítélet hibás volta esetén csak úgy érhető el, ha az érvénytelenítés tényének következtében lehetőség van az eljárás újbóli lefolytatására. Ebből következik tehát, hogy az az elsőre megyőzőnek tűnő érvelés, miszerint az érvénytelenítésnek azért sincsen létjogosultsága, mert ha a választottbírósági ítélet valóban olyan mértékben jogsértő, hogy az az érvénytelenítéséhez vezethetne, akkor egyébként sem lenne olyan ország, amely azt végrehajtaná
, valójában hibás, mert figyelmen kívül hagyja az érvénytelenítés e második lényegi következményét.
Azt, hogy a feleknek valós igénye van az érvénytelenítés jogintézményére, szemléletesen bizonyítja a belgiumi választottbírósági jog módosításainak története. A belga törvényhozás 1985-ben azért módosította a választottbírósági jogát, hogy Belgiumot még vonzóbb nemzetközi kereskedelmi választottbírósági székhellyé tegye.
 A módosítás tartalma szerint abban az esetben, ha egy belgiumi székhelyű választottbírósági eljárásban sem a felek valamelyikének, sem a jogvita tárgyának nem volt kapcsolata Belgiummal, az érvénytelenítés lehetősége kizárt volt. A '85-ös módosítás azonban olyannyira  nem váltotta be a hozzá fűzött reményeket, hogy Belgium népszerűsége nemhogy nem nőtt, de rohamosan zuhanni kezdett.
 Belgium a sikertelenség hatására felismerve az érvénytelenítés jogintézménye iránt igényt
, egy 1998-as újabb módosítással visszaállította az érvénytelenítés jogintézményét, megengedve azonban a feleknek a kiszerződés lehetőségét.

A második vizsgálati kérdésre válaszolva tehát elmondhatjuk, hogy annak ellenére, hogy számos szerző megkérdőjelezi a székhely államnak az érvénytelenítési jog gyakorlásához fűződő érdekét, és ezen keresztül a kettős kontrollrendszer legitimitását, az érvénytelenítés jogintézményére igenis szükség van, anélkül ugyanis a felek helyzete jelentősen elnehezülne, és a nemzetközi kereskedelmi választottbíráskodás képtelen lenne betölteni a funkcióját.

IV. Harmadik kérdés – Ki gyakorolhatja az érvénytelenítés jogát?
Az első vizsgálati kérdés eredeti változata alapján az érvénytelenítés hatályát vizsgáltuk, ezzel kapcsolatban azonban rámutattunk e kérdés abból fakadó helytelenségére, hogy az érvénytelenítésnek az extraterritoriális hatály elidegeníthetetlen fogalmi eleme, ezért ez utóbbi önállóan, az érvénytelenítés létjogosultságának megkérdőjelezése nélkül kérdésessé nem tehető. Ennek megfelelően az első vizsgálati kérdést újrafogalmaztuk, és a módosított változat már az érvénytelenítés létjogosultságára vonatkozott. E kérdés kapcsán rávilágítottuk arra, hogy a helyes megközelítés nem az állami érdekeket, hanem a felek érdekeit mérlegeli, és mivel a felek számára az érvénytelenítés jogintézménye nélkülözhetetlen, a létjogosultsággal kapcsolatos kérdésre pozitív választ adtunk.
Az, hogy az érvénytelenítés létjogosultságával kapcsolatos kérdésben a felek érdekei előtérbe helyezendőek az állami érdekekkel szemben, nem jelenti azonban azt, hogy az érvénytelenítési jogkör gyakorlásával kapcsolatos kérdésben is ugyanez a helyzet. Amíg ugyanis az érvénytelenítés jogintézményének a kontrollrendszerből való kiemelése húsbavágóan érintené a feleket, az érvénytelenítéssel kapcsolatos feladatmegosztás közvetlenül az államoknak és nem pedig a választottbíráskodás egyéb szereplőinek az érdekeire van hatással. A következőkben tehát azt vizsgáljuk, hogy milyen érdekek alapján, és kinek kellene jogosultnak lennie az érvénytelenítési jogkör gyakorlására, amely kérdés kapcsán a székhelyállamnak az érvénytelenítéssel kapcsolatos érdekeit vitató szerzők gondolataihoz is visszatérünk.

7 Válaszkeresés – az érvénytelenítési jogkör jogosultja

Álláspontunk szerint arra a kérdésre, hogy ki gyakorolhassa az érvénytelenítés jogát, alapvetően két válasz képzelhető el. Vagy egy szuverén államot, vagy az államok nemzetközi közösségét illetheti meg az érvénytelenítés joga. A két válasz két különböző alapfeltevésből indul ki, de a saját rendszerén belül mindkettő következetes, amiből kifolyólag a köztük történő választás értékválasztás, nem pedig helyes – helytelen distinkció. Látnunk kell azonban, hogy az érvénytelenítési jogkör jogosultjával kapcsolatos értékválasztás valójában – a dolgozat elméleti modelleket bemutató fejezetében vázolt logika alapján – ismét a nemzetközi kereskedelmi választottbíráskodás természetéről alkotott különböző modellek közötti választást jelenti.
Véleményünk szerint az e tekintetben leginkább szemléletes modellek egy olyan skálán helyezhetőek el, amelynek egyik végpontjában a nemzeti kereskedelmi, másik végpontjában pedig az államok közötti nemzetközi kereskedelmi választottbíráskodás áll. Az értékválasztás meghozatalához tehát azt kell eldönteni, hogy nemzetközi kereskedelmi választottbíráskodást e kettő közül melyikhez tekintjük inkább hasonló lényegűnek.
Ha azt mondjuk, hogy az érvénytelenítési jog gyakorlására valamely állam kellene, hogy jogosult legyen, akkor tehát a nemzetközi kereskedelmi választottbíráskodást a nemzeti kereskedelmi választottbíráskodással tekintjük hasonló lényegűnek.
 Ez, a jelen dolgozat által domesztikáló modellnek nevezett felfogás, a szuverenitás-központú modellekhez hasonlóan azt vallja, hogy a választottbírósági ítélet az adott állam jogrendjéből nyeri kötelező erejét és jogi értelemben vett kikényszeríthetőségét. Így tehát, mivel a választottbírósági eljárás az adott állam jogrendjének integráns része
, természetszerű, hogy a választottbírósági ítélet érvényességével kapcsolatos utolsó szó is ezt az államot illeti meg. Ha a domesztikáló teóriát fogadjuk el, akkor az a New York-i Egyezmény jelenlegi rendelkezései alapján a választottbírósági ítélet érvénytelenítésére a székhelyállam, illetve az az állam jogosult, amely joga alkalmazásával a választottbírósági ítéletet hozták.

Abból a szempontból logikusnak tűnik a hasonlítás, hogy a felek mind a nemzeti, mind a nemzetközi kereskedelmi választottbíráskodás esetén az alapvetőnek tekinthető állami bírósági út helyett választják a jogvitájuk elintézésére megfelelőbbnek tartott választottbírósági utat. Észre kell azonban vennünk, hogy az állami út alóli kiszerződés motivációja a két esetben részben eltérő.
 Míg a nemzeti választottbíráskodás esetén a felek az állami bírósági rendszer és eljárás, mint olyan alól szerződnek ki, mert a választottbírósági utat hatékonyabbnak tartják, addig a nemzetközi kereskedelmi választottbíráskodás esetén az állami szuverenitásból fakadó igazságmonopólium, mint olyan alól akarnak a felek kiszerződni, mert a köztük lévő ügylet és a jogvita nemzetközi jellege nemzeti szempontokat figyelmen kívül hagyó, pártatlan eljárást követel.

A felek motivációjának e sajátossága azonban a nemzetközi kereskedelmi választottbíráskodást az államokat érintő választottbíráskodással teszi hasonlatossá. Abból a megfontolásból kiindulva, hogy a nemzetközi kereskedelmi választottbíráskodás intézményét életre hívó igények sok szempontból hasonlóak azokhoz az indokhoz, amelyek az államokat érintő jogviták választottbírósági útra való utalását alátámasztják, sok szerző eljut odáig, hogy üdvös lenne, ha a nemzetközi kereskedelmi választottbíráskodás kontrollrendszere az államokat érintő választottbíráskodásét mintázná, azaz ha a választottbírósági ítélet érvénytelenítésére egy független nemzetközi szerv lenne jogosult.

Jól látszik tehát, hogy ha a nemzetközi kereskedelmi választottbíráskodást az államokat érintő nemzetközi választottbíráskodással tekintjük hasonló lényegűnek, és ezáltal az érvénytelenítés jogkörének a gyakorlását az államok nemzetközi közösségének a jogosultságává tesszük, akkor az ideális megoldásnak az tűnik, hogy e jogosultság gyakorlója egy erre a célra létrehozott nemzetközi szerv.
E szerv létrehozásáig azonban álláspontunk szerint a nemzetközi kereskedelmi választottbíráskodás kontrollrendszerének internacionalizálására a New York-i Egyezmény jelenlegi keretein belül az a megoldás képzelhető el, hogy az érvénytelenítés során a székhelyállam, illetve az az állam, amelynek joga alkalmazásával az ítéletet hozták, az államok közösségének képviselőjeként, nem pedig a joghatósága alá tartozó jogviták felett hatalmat gyakorló szuverénként jár el. Ebből fakadó lényeges különbség azonban, hogy a nemzetközi közösség képviselőjeként eljáró állam csak a választottbíráskodást támogató államok nemzetközi közössége által általánosan elismert standardizált okokra alapított érvénytelenítésre lehetne jogosult
, sajátos nemzeti érdekeit pedig csak az extraterritoriális hatállyal nem bíró kontrolleszköz, a végrehajtás megtagadása útján érvényesíthetné.

